สรุปเหตุการณ์ ราชาเงินทุน วิกฤติครั้งแรก ในตลาดหุ้นไทย
วิกฤติราชาเงินทุนคืออะไร และต้นตอของวิกฤตินี้มาจากไหน ? ลงทุนแมนจะเล่าให้ฟัง
12 ก.ค. 2565

สรุปเหตุการณ์ ราชาเงินทุน วิกฤติครั้งแรก ในตลาดหุ้นไทย /โดย ลงทุนแมน
รู้หรือไม่ว่า ก่อนเกิดวิกฤติต้มยำกุ้ง เคยมีเหตุการณ์หนึ่งที่ทำให้ตลาดหุ้นไทยร่วงหนักไม่แพ้กัน 
นั่นคือ “วิกฤติราชาเงินทุน” โดยส่งผลให้ดัชนีตลาดหุ้นไทย หรือ SET ลดลงจากจุดสูงสุด สู่จุดต่ำสุดมากกว่า 50% เลยทีเดียว
วิกฤติครั้งนั้นทำให้นักลงทุนจำนวนมากขาดทุนมหาศาล บางคนถึงกับล้มละลาย
นำไปสู่การฟ้องร้องกันมากมาย และทำให้ตลาดหุ้นซบเซายาวนานถึง 8 ปี
วิกฤติราชาเงินทุนคืออะไร และต้นตอของวิกฤตินี้มาจากไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ย้อนกลับไปในปี 2520 เกิดเหตุการณ์หลัก 2 เหตุการณ์ ที่ส่งผลต่อเศรษฐกิจไทยคือ
- กลุ่มประเทศโอเปกได้ทำการปรับราคาน้ำมันเพิ่มขึ้น
- ประเทศไทยและต่างประเทศ มีการปรับอัตราดอกเบี้ยที่ค่อนข้างสูง
เศรษฐกิจไทยในช่วงเวลานั้น จึงเผชิญกับความซบเซา
แต่ตลาดหุ้นไทย กลับเติบโตสวนทางกับเศรษฐกิจ
สาเหตุที่เป็นแบบนี้ เพราะว่าตลาดหุ้นไทยเพิ่งเปิดทำการซื้อขายได้ไม่นาน 
เพียงเวลาแค่ 2 ปีเท่านั้น จึงยังขาดกฎเกณฑ์ และการกำกับดูแลที่ดี
ทำให้ตลาดหุ้นเกิดการปั่นราคา ใครเข้ามาก็รวยกันหมด
ผู้คนเลยหลั่งไหลเข้ามาในตลาดหุ้นเพื่อคว้าโอกาสกัน
เมื่อเรื่องเป็นแบบนี้ รัฐบาลจึงเข้ามาแก้เกม และเตรียมประกาศเก็บภาษีกำไร จากการซื้อขายหุ้น สำหรับผู้ที่ถือหุ้นไม่ถึง 6 เดือน เพื่อป้องกันการเก็งกำไรในระยะสั้นจำนวนมาก
แต่ว่าหลังจากประกาศได้ไม่นาน ราคาและปริมาณการซื้อขายหลักทรัพย์ก็ลดลงอย่างหนัก
ทำให้รัฐบาลตัดสินใจแก้ไขแผนการเก็บภาษีใหม่ สถานการณ์จึงกลับมาเป็นเช่นเดิมอีกครั้ง
โดยมูลค่าการซื้อขายของตลาดหุ้นไทยในปี 2520 อยู่ที่ 26,600 ล้านบาท
เพิ่มสูงขึ้น 15 เท่าจากปี 2519 ที่ 1,700 ล้านบาท
และนี่ก็เป็นจุดเริ่มต้นของ “วิกฤติราชาเงินทุน”
ราชาเงินทุน คือชื่อของบริษัทที่ประกอบธุรกิจเงินทุนและหลักทรัพย์
ซึ่งมีรูปแบบธุรกิจไม่แตกต่างจากธุรกิจการเงินทั่วไปมากนัก
เช่น มีการรับฝากเงินผ่านตั๋วสัญญาใช้เงิน หรือแม้แต่การปล่อยสินเชื่อก็ตาม
โดยในปีเดียวกันนั้น บริษัทราชาเงินทุนเข้าจดทะเบียนในตลาดหลักทรัพย์ 
ซึ่งมีราคาหุ้น IPO ที่ 275 บาท
แต่เชื่อหรือไม่ว่าภายในปีเดียว 
หุ้นราชาเงินทุน กลับพุ่งสูงสุดถึง 2,470 บาท
หรือคิดเป็นผลตอบแทน 8 เด้ง เลยทีเดียว
แล้วอะไรที่ทำให้ราคาหุ้นราชาเงินทุน พุ่งระเบิด ?
นอกจากปัจจัยภายนอกที่เล่าไปแล้ว ยังมีปัจจัยภายในที่เกิดจากบริษัทเอง
คือแทนที่บริษัทจะปล่อยสินเชื่อให้กับลูกค้าที่มีคุณภาพ หรือมีหลักประกัน
ราชาเงินทุนกลับปล่อยปละละเลย ปล่อยสินเชื่อให้แก่ลูกค้าที่ไม่มีหลักประกันเป็นหลัก
ทำให้นักลงทุนเห็นว่า บริษัทกำลังเติบโตได้เป็นอย่างดี จึงแห่เข้ามาลงทุนกัน
นอกจากนี้สินเชื่อที่ปล่อยให้กู้นั้น แทนที่จะถูกนำไปใช้อย่างมีประสิทธิภาพ
กลับถูกนำไปใช้เก็งกำไรในตลาดหุ้น ซึ่งหนึ่งในหุ้นที่ผู้คนนิยมเล่นกัน ก็มีหุ้นราชาเงินทุน รวมอยู่ด้วย
หรือพูดง่าย ๆ ก็คือ ราชาเงินทุนปล่อยเงินกู้ เพื่อให้คนนำเงินไปซื้อหุ้นราชาเงินทุนเอง
และในเวลาต่อมา บริษัทราชาเงินทุนก็ได้จัดตั้งบริษัทลูก และทำการปล่อยเงินกู้ให้แก่บริษัทเหล่านั้น
เพื่อให้นำเงินมาซื้อหุ้นบริษัทตัวเองอีกทีโดยตรงเลย
ด้วยเหตุผลเหล่านี้ จึงเป็นตัวกระตุ้นให้ราคาหุ้นราชาเงินทุน เพิ่มขึ้นอย่างรวดเร็ว
จนกลายเป็นบริษัทเงินทุนที่ใหญ่ที่สุดเป็นอันดับ 2 ของประเทศ
แต่เหตุการณ์หลังจากนั้น กลับกลายเป็นหนังคนละม้วน
เมื่อท้ายที่สุดแล้ว บริษัทกลับประสบปัญหาสภาพคล่องจนไม่สามารถชำระหนี้ได้
จากการที่อัตราดอกเบี้ยอยู่ในระดับที่สูง และการบริหารงานที่ไม่มีประสิทธิภาพ
ส่งผลให้ตลาดหลักทรัพย์ต้องทำการสั่งพักการซื้อขายหุ้น
เพื่อให้ทางการเข้ามาควบคุมการดำเนินกิจการของบริษัทก่อน
ซึ่งต่อมากระทรวงการคลังก็ได้เพิกถอนใบอนุญาต
ท้ายที่สุดแล้ว บริษัทราชาเงินทุนก็ต้องปิดกิจการลงในที่สุด
จากเหตุการณ์ที่บริษัทราชาเงินทุนล้มละลาย 
นักลงทุนจำนวนมากจึงเกิดความกลัว 
เลยพากันเทขายหุ้นตัวอื่น ๆ ของตัวเองด้วย โดยไม่สนใจราคา 
ส่งผลให้ผู้ที่เข้ามาเก็งกำไร ขาดทุนกันระนาว
ประชาชนที่นำเงินมาลงทุน ไม่ได้เพียงแค่สูญเสียเงินที่เก็บออม
แต่เกิดหนี้สินกันถ้วนหน้าด้วย เพราะใช้เงินในอนาคตจากการกู้ยืมเข้ามาลงทุน
มีการฟ้องร้องกันระหว่างบริษัทโบรกเกอร์กับลูกค้า
ทั้งหมดนี้ส่งผลให้ปริมาณการซื้อขายของหุ้นในตลาดหุ้นไทยลดลงอย่างรวดเร็ว
นอกจากนี้ ยังทำให้เกิดเหตุการณ์ที่ผู้คนถอนเงินออกจากบริษัทเงินทุนต่าง ๆ กันเป็นจำนวนมาก 
จากความไม่เชื่อมั่นในบริษัทเงินทุน บริษัทหลายแห่งจึงได้รับผลกระทบอย่างหลีกเลี่ยงไม่ได้
จนทางการต้องเข้ามาช่วยเหลือ โดยร่วมมือกับธนาคารพาณิชย์ให้ช่วยเหลือด้านการบริหาร และเงินทุนเพื่อฟื้นฟูกิจการ ในขณะที่ธนาคารแห่งประเทศไทย ให้ความช่วยเหลือด้านการให้กู้ยืมเงินในอัตราดอกเบี้ยต่ำ
รวมถึงมีการออกมาตรการหลายอย่าง เพื่อกระตุ้นการซื้อขายในตลาดหุ้น
เช่น ลดอัตราส่วนของเงินที่ลูกค้าต้องนำมาวางเพื่อใช้มาร์จิน และจัดตั้งกองทุนส่งเสริมการพัฒนาตลาดทุน
แต่ก็ดูเหมือนว่าแทบจะไม่ได้ผล 
เพราะกว่าที่ดัชนีตลาดหุ้นไทยจะกลับไปอยู่ที่จุดเดิมก็ใช้เวลาถึง 8 ปี
และเหตุการณ์นี้ ก็ถือเป็นครั้งแรกที่คนไทยได้เผชิญกับวิกฤติตลาดหุ้น
โดยสรุปแล้วจากเรื่องราวทั้งหมด วิกฤติครั้งนี้เกิดจากความไม่พร้อมของหลายฝ่าย
ผู้กำกับดูแลก็ยังไม่พร้อม เพราะช่วงเวลานั้นยังไม่มี ก.ล.ต.
กว่าองค์กรจะถูกก่อตั้งก็ปี 2535 หรือ 13 ปีให้หลัง
ตลาดหลักทรัพย์เองมีการออกข้อกำหนดให้บริษัทจดทะเบียนรายงานแก่ตลาดหลักทรัพย์ ถึงเหตุการณ์ต่าง ๆ แต่มาตรฐานการเปิดเผยข้อมูลในตอนนั้น ก็ไม่มีคุณภาพและความชัดเจน
ขณะที่ประชาชนทั่วไป ก็ยังไม่มีความรู้ด้านการลงทุนมากพอ
เลยนำไปสู่การกู้ยืมเงินมหาศาล เพื่อเก็งกำไร
จึงนำไปสู่ วิกฤติราชาเงินทุน ในปี 2522
จนมาถึงปัจจุบันนี้ ถึงแม้ว่าเวลาจะผ่านไปหลายสิบปี
แต่เราก็ยังเจอเหตุการณ์ ปั่นหุ้น ปั่นสินทรัพย์อื่น ๆ แล้วทำให้บริษัทล้มละลายในเวลาต่อมา
ก็คงต้องบอกว่า เวลาผ่านไป แต่สิ่งที่ไม่เปลี่ยนเลย ก็คือความโลภของมนุษย์..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
 
-
 
-
 
-